जिसने भी यह फरमान जारी किया है, उसने भी अच्छा खासा मजाक किया है। पाकिस्तान में हर राष्ट्रपति पर चुटकुले बनते और प्रसारित होते हैं या यह कहा जाए कि चुटकुले तो होते हैं वे राष्ट्रपति को ढूंढते रहते हैं, यानी पाकिस्तानियों को चुटकुलों के लिए एक राष्ट्रपति की जरूरत होती है। अब जरदारी राष्ट्रपति हैं तो चुटकुले उन पर हैं। जब जिया उल हक जैसे तानाशाह को चुटकुलों ने नहीं बख्शा तो जरदारी क्या हैं। सेना, आतंकवादी, कट्टरपंथी वगैरह के बावजूद पाकिस्तान इसीलिए बना हुआ है कि पाकिस्तानी चुटकुले बना सकते हैं और हंस सकते हैं। अगर पाकिस्तानी मजाक करना बंद कर दें तो पाकिस्तान खतरे में पड़ जाएगा। उससे जरदारी को तो कोई फर्क नहीं पड़ेगा, सेना और आतंकवादी कहां जाएंगे। राजनैतिक व्यंग्य एक ऐसा क्षेत्र है, जिसमें हम भारतीय पाकिस्तानियों का मुकाबला नहीं कर सकते। इसीलिए चुटकुलों पर प्रतिबंध पाकिस्तान के खिलाफ एक षड्यंत्र है।